钦定古今图书集成/理学汇编/文学典/第092卷 > 杨基
## 钦定古今图书集成/理学汇编/文学典/第092卷 > 杨基

按《明外史》本传：“基字孟载，其先蜀嘉州人。祖宦吴中，
生基，遂家焉。九岁背诵《六经》。及长，著书十万馀言，名
曰《论鉴》。试礼部不利，遭乱隐吴之赤山。张士诚辟为丞相府记室。未几辞去，客饶介所。明师下平江，基以
饶氏客安置临濠，旋徙河南。洪武二年，放归。寻起为
荥阳知县，谪居锺离，被荐为江西行省幕官，以省臣”
得罪落职。六年起官，奉使湖广。召还，授兵部员外郎，
迁山西副使，进按察使。被谗夺官，谪输作，竟卒于工
所。初，会稽杨维桢客吴中，以诗自豪。基座上赋《铁笛
歌》，维桢惊喜，与俱东。语从游者曰：“吾在吴又得一铁
矣。若曹就之学，优于老铁学也。”